Nye regler har betydet, at det er blevet muligt for fiskeskipper Kent Larsen at købe sine kollegers fiskekvoter. Udover opkøb af kvoter hos de andre fiskere har EU været med til at opkøbe fartøjer af primært de ældre fiskere. Det har betydet, at der er flere fisk at fange for den enkelte fisker. - Jeg er da glad, der er perspektiv i det jeg laver. Jeg har kørt i mange år, hvor jeg var ved at opgive. Jeg tænkte over, om jeg skulle finde noget andet at lave, siger Kent Larsen til TV2 Nord. Formanden for Strandby Fiskeriforening, Svend Erik Andersen, er da også en glad mand. - Det går godt for fiskerne. Der er færre af dem til at fange fiskene. Det giver en større indtjening til den enkelte, siger han. Den ekstra indtjening bliver ikke kun brugt på fladskærmstv og udekøkkener. Overskuddet bliver i høj grad brugt til at modernisere fiskekutterne. Hvert tredje nordjyske fartøj har fået bedre køleforhold, nye elektronisk hjælpemidler eller andre forbedringer. - Vores arbejdsmiljø er blevet meget bedre, og vi er blevet mere effektive, fortæller Kent Larsen.

Opsummering:
Nye kvoter og trimning af fiskeflåden har gjort de nordjyske fiskere glade. De tjener penge som aldrig før.